2.

Avaliku teenuse osutamise kohustused on järgmised: Teenuse järjepidevus ning veomaht Kõikide lennuettevõtjate poolt igal liinil pakutav reisijate ning kaubaveo üldmaht kokku peab olema vähemalt võrdne I lisas määratletud mahuga. Teenused peavad olema tagatud vähemalt iga kalendriaasta jooksul ning neid saab katkestada ainult kuuekuulise etteteatamisajaga, välja arvatud allpool nimetatud juhtudel. Mahtude vähendamiseks on vaja eelnevat Portugali lennuameti luba ning selle kohaldamine ei või toimuda enne kuue kuu möödumist juhul, kui üldine maht langeb seetõttu alla käesoleva jao esimeses lõigus määratletud piirmäära; Portugali lennuamet peab operaatorile vastama 30 päeva jooksul alates teate saamisest. Välja arvatud vääramatu jõu korral, ei või lennuettevõtjast sõltuvatel põhjustel tühistatud lendude arv ületada 2 % selleks hooajaks kehtestatud regulaarlendude arvust; “tühistamine” tähendab, et kavandatud regulaarlend, millele on broneeritud vähemalt üks istekoht, ei toimu. Ettenägematute asjaolude, kas siis vääramatu jõu või teiste põhjuste tõttu katkenud lennutegevuse korral, peab lennutegevuse jätkumise hetkest kavandatud maht suurenema vähemalt 60 % võrra kuni katkenud lennuliiklusest tingitud mahajäämus on kõrvaldatud. Täpsus Välja arvatud vääramatu jõu korral, ei tohi üle 15-minutilised lennuettevõtjast sõltuvad viivitused mõjutada rohkem kui 15 % lendudest. Õhusõiduki tüüp ning tööolud Lendudeks peab kasutama nõuetekohaselt registreeritud reaktiivmootoriga õhusõidukit, mis mahutab vähemalt 90 istekohta; Hortast ning Picost väljuvatel ning sinna saabuvatel lendudel peavad lennuettevõtjad järgima Portugali lennundusteabes (AIP) avaldatud tingimusi. Miinimumsagedus — Lissabon/Ponta Delgada/Lissabon liinil vähemalt üks edasi–tagasi reis päevas, kella 8.00 ning 21.00 vahel, kogu aasta vältel; ühe reisi nädalas võib ühendada Lissabon/Santa Maria/Lissabon liiniga. — Lissabon/Terceira/Lissabon liinil vähemalt neli edasi–tagasi reisi nädalas, erinevatel päevadel, kella 8.00 ning 21.00 vahel, kogu aasta vältel; ühe reisi nädalas võib ühendada Lissabon/Pico/Lissabon liiniga. — Lissabon/Horta/Lissabon liinil vähemalt kolm edasi–tagasi reisi nädalas, mittejärjestikustel päevadel, kella 8.00 ning 21.00 vahel, kogu aasta vältel. — Funchal/Ponta Delgada/Funchal liinil vähemalt üks edasi–tagasi reis nädalas, kogu aasta vältel; — Oporto/Ponta Delgada/Oporto liinil vähemalt kaks edasi–tagasi reis nädalas, kogu aasta vältel; mida võib oktoobrist juunini (kaasaarvatud) ühendada Lissaboni liiniga. — Lissabon/Santa Maria/Lissabon liinil vähemalt üks edasi–tagasi reis nädalas, mida võib ühendada Lissabon/Ponta Delgada/Lissabon liiniga. — Lissabon/Pico/Lissabon liinil vähemalt üks edasi–tagasi reis nädalas kogu aasta vältel, mida võib ühendada Lissabon/Terceira/Lissabon liiniga. Juhul kui lennuettevõtja(te) poolt esitatavad lennuplaanid näevad ette rohkem kui ühe lennu päevas, peavad lennud toimuma kella 6.30 kohaliku aja järgi lähtekohast väljumisel ning 00.30 kohaliku aja järgi sihtkohta saabumisel vahel. Vähemalt üks lend päevas peab toimuma kella 8.00 ning 21.00 vahel ning vähemalt kolmel päeval nädalas peab lend toimuma enne kella 14.00. Lennuettevõtjad võivad korraldada lende väljaspool eespool kindlaksmääratud graafikut tingimusel, et nad täidavad komisjoni teatises sätestatud miinimumsageduse ja veomahu nõudeid. Kõnealuse võimaluse puhul kohaldatakse seadusega sätestatud lendude korraldamise piiranguid riiklikele lennujaamadele. Kui lennuettevõtja(te) poolt esitatud lennuplaanides on Funchal/Ponta Delgada/Funchal, Lissabon/Santa Maria/Lissabon ning Lissabon/Pico/Lissabon liinidel enam kui üks lend nädalas, peavad need lennud toimuma erinevatel päevadel. Lissabon/Terceira/Lissabon, Lissabon/Horta/Lissabon ning Oporto/Ponta Delgada/Oporto liinidel peavad lennud olema nädala lõikes ühtlaselt jaotatud. Kui kõikide lennuettevõtjate poolt ühel liinil pakutavate lendude kogusumma on suurem kui 6 (kuus), peab igal päeval toimuma vähemalt üks lend. Hinnad: 1. Hinnastruktuur peab sisaldama: a) Piiranguteta turistiklassi pileti hinda, mitmesuguseid piletihindu erinevate tasemete ning tingimustega, et kohanduda erinevate nõudlusrühmadega (turisti- ja äriklass, üldine kaubavedu ning eritooted jne). b) Edasi-tagasi APEX piletit hinnaga 221 eurot lendudel Assooride ning Portugali mandriosa vahel ning edasi-tagasi APEX piletit hinnaga 162 eurot lendudel Assooride ja Funchali vahel. c) Isikutel, kes on vähemalt kuus kuud olnud kas Portugali mandriosa või Funchaliga otseühendust omavate Assooride autonoomse piirkonna saarte või Madeira autonoomse piirkonna residendid, on õigus saada piiranguteta turistiklassi piletihinnast hinnaalandust 33 % ulatuses. d) Alla 26-aastastel õpilastel, kelle kodu või õppeasutus asuvad Assooride autonoomses piirkonnas ja kes vastavalt õpivad õppeasutuses või elavad mujal riigi territooriumil, on õigus saada hinnaalandust piiranguteta turistiklassi piletihinnast 40 % ulatuses. e) Päevadel, mil Funchali/Ponta Delgada/Funchali vahel ei ole otseühendust, võivad alla 26-aastased õpilased lennata Assooride autonoomsesse piirkonda või piirkonnast reisida läbi Lissaboni eeldusel, et nad kasutavad sama lennuettevõtjat kogu reisi vältel. Valitud lennuplaan ei tohi sisaldada vahemaandumist Lissabonis. f) Maksimaalsed kaubaveo tariifid on sätestatud II lisas. Igal lennuettevõtjal peab olema sama hinnastruktuur kõikidel 1. osas määratletud liinidel, kui reisi lähte- või sihtpunktiks on Lissabon või Oporto, ning lennuettevõtja peab kohaldama seda struktuuri diskrimineerimiseta; punktist-punkti lendudel võib teha ühekordseid soodustuspakkumisi. Hinnad peavad olema üldsusele näidatud nii müügikohtades kui ka registreerimislauas. 2. Residendid ning õpilased maksavad punkti 1 lõigetes c ja d määratletud hinnaalanduste mahaarvamise järel järgmised netosummad: a) 184 eurot: Assooride autonoomse piirkonna residentidele edasi-tagasi reisidel Portugali mandriosasse; b) 160 eurot: Assooride autonoomse piirkonna ning Madeira autonoomse piirkonna residentidele edasi-tagasi reisidel Assooride ning Funchali vahel; c) 143 eurot: õpilastele edasi-tagasi lendudeks Assooride ning Portugali mandriosa vahel; 101 eurot: õpilastele edasi-tagasi lendudeks Assooride ja Funchali vahel; Alates 2006. aastast vaadatakse iga aasta 1. aprillil punkti 1 lõigetes b ja f ning punkti 2 lõigetes a, b ja c määratletud hinnad ning tariifid läbi, võttes arvesse väljaandes Grandes Opções do Plano avaldatud eelneva aasta inflatsioonimäära, millest Portugali lennuamet (INAC) on 28. veebruariks 2005 teavitanud ka kõnealustel liinidel tegutsevaid lennuettevõtjaid. Lennuettevõtjad võivad kehtestada tasu, et korvata kütuse hinna tõusust tulenevaid lisakulusid (TK), mida kord kvartalis läbi vaadatakse, kasutades järgmist valemit, mida ümardatakse lähima ühikuni: TK = k × (b – 50,00) kus: TK täiendav kütusekulu OW k 0,684862 × keskmine USA dollari/euro eelmise kvartali vahetuskurss b eelmise kvartali keskmine barreli hind USA dollarites Lennuettevõtjad võivad ka broneerimise ja piletite väljastamise teenustele kehtestada vastavalt otsemüügipunktide ja kõnekeskuste kaudu maksimaalselt 16 ja 4 euro suuruse lisatasu. 3. Riik toetab seaduses sätestatud alustel residentide ja õpilaste reise eeldusel, et kohaldatakse punktides 1 ja 2 määratletud tingimusi ning hindu. 2006. aastal on toetuse suuruseks 87 eurot edasi-tagasi reisi kohta. Reisijate piletihinnad ja kaubavedude tariifid lendudel igasse/igast Assooride autonoomse piirkonna lennujaama/st, millel pole otseühendust Portugali mandriosa või Funchaliga, peavad olema määratletud samadel alustel kui eespool nimetatud hinnad ja tariifid. Reisijatel, kes reisivad Portugali mandriosa ja Assooride autonoomse piirkonna ning autonoomsete piirkondade vahel, on õigus saada kaks piletikupongi, üks pilet kummagi suuna jaoks, ning reisijatel, kes reisivad Assooride autonoomse piirkonna siseselt on õigus saada: — kaks piletikupongi (mitteresidentidel); — kolm piletikupongi (residentidel ja õpilastel); — Corvo jaoks on lubatud üks lisapiletikupong päevadel, mil pole lennuliiklust. Päevadel, mil saarel pole ühtegi otseühendust Portugali mandriosa või Funchaliga, võib residente ja õpilasi suunata mõnele teisele liinile. Lisaks eespool nimetatud toetusele hüvitab riik sõidukulud ka reisijatele, kes reisivad saartele/saartelt, millel pole otseühendust Portugali mandriosa või Funchaliga. Transpordi maksumuse arvutamisel võetakse arvesse hindu, mille Assooride piirkondlik valitsus on autonoomse piirkonna teenuste jaoks heaks kiitnud. Lennule mitte ilmumise korral võib reisijale määrata rahatrahvi, mis ei tohi ületada 10 % vastava turistiklassi pileti hinnast. Kõnealuseid avaliku teenindamise kohustusi kohaldatakse ilma, et need piiraksid teiste lennuettevõtjatega liinidevaheliste hinnakokkulepete sõlmimist hindade suhtes lendudel, mille lähte- või sihtpunktiks ei ole Lissabon, Oporto ega Funchal. Lennuettevõtjad võivad lennuliine ühendada ja kasutada samu lennunumbreid eeldusel, et Portugali lennuamet on selleks loa andnud. Lennukipiletite müük Lennukipiletite müügil peab kasutama vähemalt ühte raalistatud ettetellimissüsteemi. Edastustingimused Kui kõnealustel liinidel tegutsevad eri lennuettevõtjad, peavad viimased omavahel sõlmima kokkuleppeid selleks, et residendid ja õpilased, kes reisivad ükskõik millisesse või millisest Assooride autonoomse piirkonna lennujaama/lennujaamast, saaksid oma reisi eri etappides kasutada eri lennuettevõtjaid. Kaubavedu ja postiteenus Igal lennul peab olema võimalik kaubavedu vähemalt kahe tonni ulatuses, mis sisaldab ka posti, ja lennuettevõtja poolt pakutav maht peab olema kogu nädala peale ühtlaselt jaotunud — seda järgmisi miinimumnõudeid täites: — 30 tonni päevas Lissabon/Ponta Delgada/Lissabon liinil; — 25 tonni päevas, kui Lissabon/Terceira/Lissabon liinil täidetakse minimaalsete lendude nõue. Lissabon/Pico/Lissabon liinil peab igal nädalal vedama kaks tonni kaupa ja posti edasi-tagasi lennu kohta. Kauba- ja postiveo mass igal lennul määratakse kindlaks järgmise valemi alusel: C = P – (0,75 × S × 97) kus: C on kauba- ja postiveo mass kilogrammides lennu kohta P on reisijate, pagasi, kauba ning posti kogumass kilogrammides, mida tohib õhusõidukis antud sektoris vedada (lubatud veokoormus), mille saab lahutades maksimaalsest kinnitatud stardimassist maksimaalse operatiivmassi (õhusõiduk, meeskond, kütus, teenindus ja muud tegevustegurid); S on istekohtade arv õhusõidukis; 0,75 on koefitsient, mis vastab 75 % täituvusele; 97 on keskmise täiskasvanud reisija ning tema pagasi kaal (84 kg + 13 kg) vastavalt JAR-OPS 1 620 määratletud normile.